  Туспуктэм: vk.com (Сергей Юрин) Майя Бывальцева Пичи Пургаын ёрос эмъюртлэсь нылпи поликлиниказэ рос-прос тупатъяны кутскизы. Со сярысь ёрослэн тӧроез Сергей Юрин «ВКонтакте» мерлыко вотэсысь бамаз ивортӥз. « 2000-тӥ арын пуктэм юртэз берлозэ 11 ар талэсь азьло тупатъязы. Ужъёс трос чакламын. Выжез, сантехникаез, шуныт сётон сӧзнэтэз, езъёсты, тылпулэсь утиськон сӧзнэтэз воштозы, пырон азьазэ тупатъялозы, борддоръёсты но вӧлдэтэз буялозы » Алексей Назаров, Пичи Пурга ёрос эмъюртлэн валтӥсь эмчиез Юртын регистратура лэсьтозы, нылпиосын анайёслы висъет усьтозы. Та дыре нылпи поликлиника ужзэ азьланьтэ. Ужъёсты люкетэн нуыны чакламын: нырысь юртлэсь одӥг ӝынызэ выльдозы, собере кыкетӥзэ. Тупатъян ужъёслы 5,9 миллион манет висъязы. « Со сяна, вуоно арын нылпи поликлинкае кулэ мебель басьтыны малпаськом. Тупатъям бере ужъюрт вань туала куронъёслы тупалоз. Лыктӥсьёс, нош со нырысь ик пиналъёс но анайёс, асьсэдыз умой шӧдыны кулэ » Алексей Назаров, Пичи Пурга ёрос эмъюртлэн валтӥсь эмчиез Тупатъянэз «Здравоохранение» йӧскалык ӵектосэ пырись «Модернизация первичного звена здравоохранения России» федерал проектъя ортчыто. Тодэ вайытом, азьвылгес Дэбес ёрос эмъяськонниын нылпиосты эмъян ёзэтэз тупатъязы. Тегъёс: ПичиПурга эмъяськонниос тупатъянужъёс Удмуртия  